Fölébrednek.
Mielőtt még a mobiljukhoz nyúlnának,
megszólalnak: "Ma van a napja!
Ma van a napja, hogy a sarkamra állok.
Irányítás alá veszem az életem.
Elmegyek az orvoshoz.
Egészséges leszek!"
Rááldozzák egy szabadnapjukat,
egy órát ülnek forgalmi dugóban,
még félórát várnak a rendelőben.
Végül megjön a doktor,
és a kialakult szorongás lassacskán elpárolog.
Beszélgetés közben
pár kérdést föltesznek neki:
"Doktor úr, melyik étrend a legegészségesebb?"
"Nem tudom" – hangzik a válasza.
"Azt mondta, hogy légúti vírusom van.
Melyik vírus?"
"Nem tudom" – hangzik ismét a válasza.
Gondolkodóba esnek,
vajon kellően képzett-e az orvos?
Végül megkérdezik:
"Mi az oka, hogy egyre gyakoribb az autizmus?"
"Nem tudom" – hangzik a válasz, és csalódottságuk a tetőfokára hág.
Hagyjuk abba a feltételezéseket!
Rögtön elmagyarázom, miért ne legyenek csalódottak,
helyette inkább dicsőítsék azokat, akik nem félnek "nem tudom"-ot mondani.
Konferenciánk témája: Engedély a tudásra.
De előadásom után remélhetőleg
majd büszkén mondhatják, hogy megvan az engedélyük kimondani: "Nem tudom."
Dr. Mikhail Varshavski a nevem.
Ahogy már mondták, legtöbben dr. Mike-ként ismernek.
Családorvos vagyok
az USA Overlook Egészségközpontjában.
Történetesen én vagyok a legnépszerűbb orvos a közösségi médiában:
3,5 millió követőm van.
Így kivételesen előnyös helyzetből
tanulmányozhatom azt a járványt,
mely eddig kevés figyelmet kapott,
ez pedig az ún. MITU-járvány:
a MINDENT TUDUNK szakértők járványa.
Túl sok efféle szakértő létezik,
akik állítják, hogy mindenre van válaszuk,
míg a tudósok többi részének csak kérdéseik vannak.
Ez talán meglepi önöket.
De önök és én részben,
vagy tán egészen is okolhatók vagyunk a járványért.
Ha valaki azt mondja: nem tudom,
gyorsan elítéljük, gyorsan elutasítjuk.
Könnyelműen kattintással támogatjuk viszont a "szakértőket".
Rákattintunk a becsali főcímekre,
rákattintunk a mindent gyógyító termékekre, és megvesszük őket.
Az orvoslásban két helyzet van,
amelyben a MITU szakértők virulnak.
Az első a szürke zóna,
mikor az orvostudomány valamely területén
a mai tudománynak még nincs teljes válasza.
Vegyük az autizmus növekvő arányát!
Becsületes, jól képzett orvos azt feleli: "Nem tudom."
A MITU-szakértő elméletet zúdít önökre,
ráadásul igen meggyőző stílusban,
mintha abba az irányba folytatódna karrierjük.
Ez a baj a MITU-szakértőkkel.
A másik helyzet,
mikor az orvostudomány bebizonyította,
hogy igazi gyógyhatás
csak szorgalmas és elhivatott munkával érhető el.
Vegyük az étrendet, testmozgást vagy az alvást.
Ezeken javítani csak szorgalommal lehet.
De a MITU-szakértő rövidebb utat ajánl.
Biztos vagyok benne, hogy önök közül sokan hallottak már a rövidebb utakról.
Vegyük pl. a csodás fogyókúra-étrendet,
az ún. sütiétrendet.
Vagy még jobb: a méregtelenítő kúrát,
amely levekkel tisztítja és méregteleníti a testet,
erősíti az immunrendszert.
Hogy szokták rávenni önöket a MITU-szakértők,
hogy ne vegyék figyelembe a hiteles tudományos bizonyítékokat, tanácsokat,
és inkább az ő elméleteikre hallgassanak?
Stressz segítségével.
Mikor elméjük stresszes állapotban van, roppant könnyű befolyásolni.
Itt egy nagyszerű könyv, a Befolyásoló elme.
Egy pompás példát merítek a könyvből.
2011. szeptember 11., New Yorkban,
minden idők legszörnyűbb terrortámadásai.
A terrortámadások másnapján
a városban a káros stressz, a distressz, minden korábbinál magasabb.
Elég, ha csak egyvalaki kezd el futni és sikongatni: százak követik.
Ha ugyanaz a személy a támadást megelőző napon követi ezt el,
mi a hatása?
Sok New York-i megbámulja, és azt mondja:
"Ez is egy féleszű New York-i!"
Elménk nem jól reagál a stresszre.
Túlélő mechanizmusunk olyan,
hogy a stressz elménket a többség viselkedése alapján befolyásolja.
A MITU-szakértők fogása,
hogy záporoztatják ránk ezeket a szavakat: rák, kór, halál,
és ebbe még családunkat is belekeverik.
Így csalnak lépre minket.
A közösségi médiából adódó népszerűségem miatt
igen érdekes helyzetbe kerültem
a marketing és az orvoslás között,
A marketinges dolga a termékeladás vagy a márka népszerűsítése,
és ehhez az emberi pszichikumot kell tanulmányoznia,
hogy kialakítsa a legjobb módszert.
A jobb eredmény érdekében gyakran celebeket kapcsol a termékekhez,
mert tudja, hogy ismerős arctól kapott tanácsra
megnő a termékeladás.
Tisztességes leszek ma önökkel.
Közel hét számjegyű ajánlatokat kaptam,
hogy népszerűsítsem a MITU-termékeket.
Én!
Képzeljék el, mennyit kapnak az igazi celebek, ha nekem ennyit ajánlanak!
Szó sem lehet róla!
Képzeljék el, mennyit keresnek ezek a cégek a MITU-termékeken,
ha ekkora összeget képesek fizetni!
Értem én,
gyors tempójú világban élünk.
Gyors válaszokat és még gyorsabb eredményt akarunk.
De mielőtt elkeseredetten tovább keresnék a válaszokat és a rövidebb utakat,
beszéljük meg, ki az igazi szakértő.
Az igazi szakértő
nemcsak a mostani legújabb tudományos bizonyítékokra figyel,
hanem vezérfonalként a történelmet is követi.
Hányszor hallottuk orvosok véleményét ingadozni
a kávé egészségre gyakorolt előnyös vagy káros hatásáról?
Mindennapi kávénkról van szó.
A The New York Times 1981-ben tanulmányt közölt,
mely szerint napi két csésze kávé fokozza a hasnyálmirigyrák kockázatát.
2017-ben állítottuk, hogy a kávé meghosszabbítja életünket.
Valaha az orvosok támogatták a dohányzást mint stresszcsökkentőt.
Egykor azt hittük, hogy a köpölyözés, azaz a véráramlás serkentése
kigyógyít a fertőzésből.
Ez nem azt jelenti, hogy az orvosok ne lennének okosak.
Ez azt jelenti,
hogy a szakértő véleménye csak a bizonyíték alapfokának tekinthető.
Azaz, igazi szakértőként a dolgunk azt elmagyarázni a nagyközönségnek.
Akinek PhD fokozata van itt a teremben, mind ugyanazt fogja mondani:
minél több időt töltöttek valamely tárgykör tanulmányozásával,
annál jobban tudatosul bennük, hogy nem ismerik,
annál több kérdésük vetődik föl,
mert minél több a kérdésük,
az annál erősebb jele az intelligenciának.
Ez nem csupán elméleti fejtegetés,
melyben filozófiai változásról
meg efféle természetű dolgokról fecsegünk.
Van a tarsolyomban egypár gyakorlatias tipp is.
Először:
tegyenek föl jobb kérdéseket!
Orvosuk előír vagy nem ajánl valamilyen kezelést.
Kérdezzenek rá: "Doki, miért kell ez az antibiotikum?
Voltaképpen kell nekem?"
Mikor a MITU-szakértő állítja: csodás ellenszere van minden betegségünkre,
kérdezzék meg: hogy lehet az, hogy a világ több millió orvosa,
akinek egyedüli hivatása,
hogy kiirtsa a betegségeket, és helyreállítsa egészségünket,
mégsem ért vele egyet?
Mi az oka, hogy épp az az öt MITU-szakértő tűnik föl minden dokumentumfilmben,
és vészmadárkodik minden betegségünkről?
Másodszor:
értsük meg az alapkutatást!
A MITU-szakértők gyakorta egyetlen tanulmányt magasztalnak,
és azzal próbálják meggyőzni önöket elméletükről.
Nézzük az autizmus és a gyerekoltások körüli felbolydulást!
A felbolydulást egyetlen tanulmány okozta,
amely 12 résztvevőre terjedt ki.
A kutatóorvos hitelét vesztette,
engedélyét visszavonták.
De a gyerekek továbbra is meghalnak.
Az önök dolga, hogy tisztában legyenek ezzel a kutatással.
Megmondom, hogyan.
Tudniuk kell, hogy a metaanalízis a legjobb kutatás.
Ez több vizsgálat kombinálása, nem csak egy megfigyelés;
ezáltal csökken a hibás eredmények valószínűsége.
Vegyük észre, hogy az új kutatások nem biztos, hogy a régieknél jobbak.
Tudniuk kell, hogy a betegségmarkerekre alapozott kutatás
kevésbé jó,
mint a betegség következményeit
és kifejlődését vizsgáló.
Nem számít, melyik média harsog áttörésről,
egyetlen tanulmány nem hat annyira az orvostudományra,
hogy módosítsa a kezelési protokollt.
Vezérfonalul szolgálhat,
bekerülhet a bizonyítékok közé,
ezzel elősegítheti az igazság meglelését
és jelentősége megértését.
Végül, harmadszor:
ne mondjanak le a profi egészségügyi szakemberekről a "Nem tudom" miatt.
Ez csak azt bizonyítja, hogy a doki öntudatos,
és ismeri a tudomány korlátait.
És ami a legfontosabb:
ez az orvos nem akarja megvágni önöket.
Hagyjuk el a tisztító lékúrák korszakát,
és induljunk abba a korszakba, melyben az orvosokat nem válaszaik,
hanem kérdéseik minősége szerint értékeljük.
Ne féljenek kijelenteni: "Nem tudom".
Köszönöm.
(Taps)